Seimo Europos reikalų ir Užsienio reikalų komitetai: derybose dėl ateinančios finansinės perspektyvos reikia siekti palankiausių Lietuvai rezultatų

2012 m. lapkričio 23 d. bendrame Seimo Europos reikalų ir Užsienio reikalų komitetų posėdyje buvo aptartos šiomis dienomis Europos Vadovų Taryboje vykstančios derybos dėl 2014 – 2020 m. daugiametės finansinės programos. Posėdyje pabrėžta, kad 2012 m. lapkričio 8 d. Seimas priėmė rezoliuciją „Dėl Lietuvos Respublikos pozicijos dėl 2014 – 2020 m. Europos Sąjungos daugiametės finansinės programos“. 
Seimo komitetai atkreipė dėmesį, kad derybose dėl ateinančios finansinės perspektyvos būtų siekiama svarbiausių Lietuvai sprendimų, t.y., kaip konstatuota Seimo rezoliucijoje, (1) kad dabartinis struktūrinės paramos dydis nebūtų mažinamas, ypač įvertinant  tai, kokiu mastu ekonominio nuosmukio metu nukentėjo Lietuvos ir kitų valstybių narių ekonomikos, (2) kad būtų pasiektas principinis sutarimas dėl tiesioginių išmokų žemės ūkiui ES mastu suvienodinimo sąlygų ir laikotarpio ir (3) kad Ignalinos atominės elektrinės uždarymui būtų skiriama pakankamai lėšų, traktuojant jas ne kaip ES finansinę paramą Lietuvai, bet kaip išskirtinį ES įsipareigojimą pagal Lietuvos Respublikos stojimo į Europos Sąjungą sutarties 4 protokolą.

Seimo Europos reikalų komiteto pirmininko Gedimino Kirkilo teigimu, naujausi viešoje erdvėje pateikiami pasiūlymai Lietuvai, teikia santūraus optimizmo, kad mūsų šalies derybininkams pavyks išsiderėti geresnes finansines sąlygas tiek dėl Ignalinos AE uždarymo, tiek dėl tiesioginių išmokų žemės ūkiui.

